text: Også pulverbrev i Aabenraa
  01 juni 2011 kl. 13.19
  Ved middagstid kom tre ansatte hos You See på H. P. Hanssens Gade i Aabenraa i kontakt med et hvidt pulver i et brev i posten. Midt på eftermiddagen blev alarmen afblæst.
  En person har åbenbart et udestående med TDC og You See. Tirsdag blev der fundet tre pulverbreve i København og et i TDCs butik på Seminarievej i Ribe.
  Onsdag morgen blev der så slået alarm fra TDC i Sønderborg - og kl. 12.03 blev et pulverbrev fundet i posten på telefon-hovedsædet i Aabenraa.
  
  Advarsel mod miltbrand
  Alle forsendelser har været sendt fra København - og alle har haft en engelsk tekst, som advarer mod miltbrand-sporer. 
  - Der har ikke været spor af noget biologisk i pulveret, siger politiinspektør Klaus Arboe, syd- og Sønderjyllands Politi. Men nu skal vi lige have sammenlignet de tre breve fra Sønderjylland med brevene i hovedstaden. 
  I Aabenraa var tre personer i kontakt med pulverbrevet.
  